《日晷为布政张紞赋》
明代·史谨

刻石为盘旨趣深，循环消息系分阴。一弹指内成朝暮，十二时中换古今。

静递青春回禁柳，暗移白发上朝簪。阳城旧制今零落，谁识周公苦用心。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。